text: Kreaturtransport skred i grøften
  30 december 2011 kl. 07.37
  En kreaturtransport væltede på en isglat vej ved Hovborg tidligt i morges. To køer måtte aflives efter uheldet, som spærrede Grindstedvej i flere timer.
  Køerne skulle til et slagteri i Aarhus, da lastbilen væltede i grøften to kilometer nord for Hovborg. 
  Lastbilen gled på den isglatte vej ned i grøften. Flere køer og stude slap fri fra anhængeren og løb omkring uheldsstedet. 
  To af dyrene kunne ikke rejse sig selv - og en tilkaldt dyrlæge måtte aflive dem. 
  Kreaturerne i forvognen blev omlæsset til en anden lastbil.
  Chaufføren er blevet overrasket af en kort strækning med isglat vej. Det var så glat, at indsatslederen fra Vejen også var ved at skride af vejen - og en af de tre patruljevogne var tæt på at ende i et træ. 
  Der var kun isglat nogle få hundrede meter.
  